Nous Loys Allemant, chevalier, seigneur d’Arbant, de La Marche et de Gouhemans, et Jehanne de Grantson, sa femme, dame des dits lieux, fille de feu noble et puissant seigneur, monseigneur Hélion de Grantson, à son vivant chevalier, seigneur de La Marche, du dit Gouhemans, jadis mon seigneur et père, que Dieu absoille, du corps de noble dame, dame Jehanne du Chastelet, madame et mère mesmement, je, la dite Jehanne de Grantson, des los, licence, congié et auctorité de mon dit seigneur et mary ad ce présent, et moy auctorisant, scavoir faisons à tous présens et advenir qui verrons et ourons ces présentes lettres, que ce jourd’huy, date de ceste, à la prière, suplication et requeste des maire, eschevins et habitans de noz villes de la dite Marche et Marcey noz hommes, avons confermés, louhés, ratiffiées et approuvées, et par ces présentes lettres, confermons, louhons, ratiffions et approuvons les lettres de franchises, chartres et libertez des habitans de La Marche et de Marcey, à eulx donnés, ouctroyés et accordés par feu de bonne mémoire Simon, jadis sire de la dite Marche et de Chaussin, en l’an de grâce mil deux cent quatre vingt six, au mois de may, ensemble tous et singuliers les poins et articles, escripts et contenus en icelle lettres de franchise, chartres et libertés en tant que mestier est et faire le devons, ainsy et par la forme et manière que les ont par cy devant confermées, louhées, ratiffiées et approuvées mes seigneurs noz prédécesseurs, seigneurs de la ditte Marche et de Marcey, et avons promis et promettons en bonnes fois, mesmement, je, la ditte dame, de l’autorité que dessus, les dittes lettres de franchises, chartres et liberté, ensemble tout le contenu en icelle, avoir et tenir ferme, estables et agréables, sans contrevenir, ne consentir contrevenir en quelque manière que ce soit, taisiblement ou en appert, directement ou par oblique. En tesmoing des quelles choses et en signe de vérité, nous le dit chevalier, seigneur d’Arbant, de la ditte Marche et de Gouhemans dessus nommés, avons mis nostre seing manuel, ensemble nostre scel armoyé à noz armes en queuhe pendante à ces présentes lettres, faicttes et données en nostre chastel de la ditte Marche, le sixiesme jour du mois d’avril, mil quatre cent quatre vingt six, après Pasques. LOYS ALLEMANT.